《别苏年丈归鼍阳》
明代·梁维栋

秋风飒飒动京华，犹带吴江万里槎。剪烛共谈燕市事，解貂同醉秣陵花。

梅开庾岭初含雪，雁入鼍阳晚带霞。莫讶分襟横涕泪，依刘王粲忽思家。

作者简介：梁维栋，字完太。恩平人。明神宗万历三十一年（一六〇三）贡生，后任陕西同州州同，两视州篆，政绩大著。将不次擢，遽谢病归。寻幽山水间，吟咏自适，以寿终。有《水阁诗钞》。民国《恩平县志》卷一九有传。